पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की लगातार घातक होती जा रही दूसरी लहर से हर कोई डरा हुआ है। मगर इस डरावने माहौल में भी चूरू के युवा अपना खून देकर दूसरों की जान बचाने में पीछे नहीं हट रहे हैं। ये युवाओं का हौसला ही है जो हर माह ब्लड बैंक में आवश्यकता के अनुसार 600 से 700 यूनिट ब्लड डोनेट हो रहा है।
जिले के सबसे बड़े राजकीय डीबी अस्पताल में स्थित ब्लड बैंक से प्रतिदिन अस्पताल में आने वाले गंभीर मामलों व प्रसूति महिलाओं के लिए औसत 18 से 20 यूनिट रक्त की जरूरत पड़ती है। कोरोना की पहली लहर के बाद अब दूसरी लहर भी पूरे परवान पर है तथा चारों तरफ संक्रमण का माहौल है। इसके बावजूद युवाओं में ब्लड डोनेट करने का जज्बा कम नहीं हुआ है।
जनवरी 2020 से अप्रैल 2021 तक के डीबी अस्पताल के ब्लड बैंक में कुल नौ हजार 559 यूनिट ब्लड की आवक हुई, जबकि इस अवधि के दौरान खपत का आंकड़ा नौ हजार 299 रहा। इन 16 माह में से आठ माह ऐसे रहे, जिनमें खतप से अधिक ब्लड डोनेट किया गया।
इस हिसाब से प्रतिमाह औसत 600 यूनिट ब्लड डोनेट किया जा रहा है, जबकि औसत 580 यूनिट प्रतिमाह खपत हो रही है। कई सामाजिक संस्थाएं भी निरंतर युवाओं को ब्लड डोनेट के लिए प्रेरित करती रहती हैं।
राजकीय डीबी अस्पताल के ब्लड बैंक से 80 प्रतिशत खपत गर्भवती महिलाओं के लिए होती है
राजकीय डीबी अस्पताल के ब्लड बैंक से 80 प्रतिशत खपत गर्भवती महिलाओं के लिए होती है। डीबी अस्पताल के एमसीएच यूनिट के आंकड़ों पर नजर डालेे तो यहां प्रतिदिन औसत 15 से 20 सीजेरियन डिलेवरी होती है, जिनमें प्रत्येक महिला को एक-दो यूनिट ब्लड की आवश्यकता होती है।
इसके अलावा गर्भवती महिलाओं में हिमोग्लोबिन की कमी होने के कारण भी अधिकतर महिलाओं को ब्लड चढ़ाना पड़ता है। वहीं शेष 15 से 20 प्रतिशत यूनिट दुर्घटनाओं में गंभीर घायल होने वाले लोगों की जरूरत में खर्च होता है।
अभी जन अनुशासन पखवाड़े के कारण लगी पाबंदियों में दुर्घटनाओं के मामले कम आ रहे हैं, जबकि प्रसूति महिलाओं के लिए खपत का आंकड़ा निरंतर बना हुआ है। जनवरी 2020 से अप्रैल 2021 तक डीबी अस्पताल की ब्लड बैंक में ब्लड की आवक व खपत, कई संस्थाएं निरंतर कर रही हैं सहयोग
रक्तदान करने की मुहिम शुरू की
रतनगढ़ | सेवारत फार्मासिस्ट ने कोरोना की पहली लहर में प्लाज्मा दान की अपील करने के बाद अब दूसरी लहर में रक्तदान करने की मुहिम शुरू की है। मुख्यमंत्री अशोक गहलोत के जन्मदिन से शुरू किया गया ये अभियान शहर सहित पूरे प्रदेश में चलेगा।
सेवारत फार्मासिस्ट जिलाध्यक्ष राकेश ख्यालिया, सचिव डेडराज प्रजापत व आईटी सेल प्रभारी रामचंद्र प्रजापत, वनिता कौशिक ने बताया कि अभी वैक्सीन का कार्य तेजी से चल रहा है। ऐसे में वैक्सीन लेने के 60 दिनों तक रक्तदान नहीं किया जा सकता। संगठन के जिला सचिव डेडराज प्रजापत ने बताया फार्मासिस्ट साथियों ने टीके से पहले रक्तदान करने के लिए जागरूकता अभियान चलाया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn